רן שריג

רן שריג (נולד ב-14 באוקטובר 1971 בגבעתיים) הוא תסריטאי, סופר, מרצה ומנחה טלוויזיה ישראלי. שריג גדל בגבעתיים ולמד בבית הספר התיכון "קלעי" בעירו. סמוך לסיום לימודי התיכון, החל לפרסם ביקורת מוזיקה במקומון "כל העיר" מרשת המקומונים של עיתון "הארץ". בהמשך כתב במקומון "העיר" - בתחילה על מוזיקה ולאחר מכן על טלוויזיה וקולנוע. בשנים 1990–1993 ניהל את לייבל האינדי הראשון בישראל, "קסבה", שהיה בבעלות חברות המוזיקה "גונג" ו"הליקון"; הלייבל ייבא והפיץ תקליטים ודיסקים של מוזיקה אלטרנטיבית בארץ וייצג, בין היתר, את להקת "הפרודיג'י" ואת הלייבלים העצמאיים XL ו-Creation. בשנת 1995 עזב את "קסבה" ושימש כמנהל אמנותי של ישראל ברייט ולהקת "השמחות", בתקופה בה יצא אלבומה הראשון, שזכה להצלחה. במקביל עבר מהמקומון "העיר" לעיתון "הארץ", שם שימש כמבקר המוזיקה של העיתון במוסף "גלריה". באותה התקופה החל לכתוב את סיפוריו הראשונים ולפרסם אותם בעיתונים. כן שיתף פעולה עם אייל דורון בכתיבת המערכונים למופע הבידור של שבי זרעיה, "הפעם זה סופי". מ-1995 החל לכתוב תסריטים למספר ערוצי טלוויזיה. הוא הפך לתסריטאי קבוע בזכיינית השידור "קשת", והיה פעיל במחלקת הפרומו; הוא זכה פעמיים ב"פרומקס" עבור "קשת" על תסריט לפרומו השנה בעולם. כן כתב מערכונים לכל תוכניות הבידור של הזכיינית באותה התקופה, כגון התוכנית "מקרה לילה של שי אביבי" ששודרה בשנים 1998–1999. בתקופה זו התגורר עם בת זוגו נעמה תורן; בעקבות השראה במהלך הריונה יצר את "טלמאניה", סדרת אנימציה פרועה לילדים, אותה כתב, ערך וביים עם תומר שרון. בתפקידים הראשיים כיכבו תומר שרון וסיון שביט. הסדרה זכתה לפופולריות, ובשיא הצלחתה נמכרו בובות של הדמויות ברשת המזון המהיר "בורגראנץ'". בין השנים 2000–2009 הגיש וערך את תוכנית הרדיו האישית "ברד" ברדיו תל אביב. ב-2002 כתב עם הבמאי גבי ביבליוביץ' את התסריט לסרט הדרמה "הערב הניצול", קומדיה קאמרית-סאטירית העוסקת בשואה, ומבוססת על מחקר של ד"ר חיה אוסטרובר מאוניברסיטת תל אביב על הומור כמנגנון הישרדות בשואה; הסרט מתאר סיטואציה של ניצול השואה שנכנס לבית קפה תל אביבי במהלך מלחמת העולם השנייה. ב-2002 שריג כתב וביים את הנחיית האנימציה החתרנית של הדמויות בתוכנית התרבות של ערוץ 8 "המוסף", בבימוי רם נהרי. בהמשך ערך וביים לצד נהרי והיה התסריטאי הראשי של סדרת האנימציה ההומוריסטית "היפשושיות" בערוץ 24, בכיכובה של חנה לסלאו שגילמה את דמותן של יפה ירקוני ושושנה דמארי כצופות בעצבות ובציניות בשקיעתה של הישראליות באמצעות קליפים. ב-2005 יצא ספרו "חיים שתיים" (הוצאת כתר), אסופת ספורים קצרים הנסבה על דמויות אנשים פשוטים החיים בפער בין ההוויה הישראלית החדשה והשאננה לבין ההוויה היהודית והגלותית מהעבר. הסיפור "הפועל בירקנאו" מתוכו הוקרא במסגרת משלחות צבאיות לאושוויץ. הספר לא זכה לתשומת-לב ואף כשל מסחרית. לאורך השנים התפרסמו סיפורים אחרים פרי עטו, באנתולוגיות "לא מה שהיה פעם" (הוצאת בבל), ו"ההולנדי של עכו" (הוצאת גלורי). בשנים 2006–2009 היה שותף לכתיבת התסריטים לפרקי הטלנובלה הישראלית "האלופה" בערוץ 3. שריג כתב לצד אדיר מילר את התסריט לכל פרקי קומדיית המצבים "רמזור", ששודרה מ-2008 בערוץ 2 (הזכיינית "שידורי קשת"). הסדרה זכתה בפרס אמי הבינלאומי בקטגוריית "הקומדיה הטובה ביותר", ונמכרה לשידור ברשת FOX האמריקאית (שודרה עונה אחת) ובטלוויזיה הרוסית (שודרה 4 עונות). בעקבות הצלחת הסדרה הוזמן ב-2010 על ידי רם לנדס ודורון צברי להשתתף לצד ארבעה גברים נוספים בעונה הראשונה של סדרת הדוקו-ריאליטי שיצרו, "מחוברים"; במהלך העונה צילם שריג את עצמו ותיאר את קשיי נישואיו השניים, ובפרקי הסיום התחיל רומן מתוקשר עם העיתונאית דנה ספקטור שאף השתתפה בעונה הראשונה של "מחוברות". ב-2011 כתב תסריטים לדמויות בדוקו-ריאליטי של Yes הטלוויזיה בלוויין, "חי ב-LA LA לנד". באותה שנה הופיע גם כחבר פאנל קבוע בתוכנית התרבות "דיבור ישיר" בהנחיית גואל פינטו, לצד שי גולדן ואלירז שדה, במסגרת הזכיינית "קשת". כן הגיש באותה שנה בערוץ 24 את תוכנית האירוח הלילית "ערים" לצד בת זוגו דנה ספקטור. התוכנית לא עלתה יפה ומקץ מספר שבועות הורדה מעל המסך. מ-2013 הוא מגיש ברדיו 103FM עם בת זוגו, דנה ספקטור, תוכנית שבועית על אהבה, סקס וזוגיות. בשנים 2012–2013 היה חבר קבוע בתוכנית "מועדון המבקרים" של זכיינית השידור "רשת" לצד ג'ודי ניר מוזס שלום, לינוי בר גפן ולוסי אהריש. בסוף שנת 2013 הגיש שריג לצד שי גולדן את תוכנית האקטואליה והאירוח, "מדברים על זה", ששודרה בערוץ 2. כמה חודשים אחר כך, החל לשמש כחבר פאנל בתוכנית האירוח, "הדיבור", המשודרת בערוץ 24, בהנחיית אלירז שדה. בספטמבר 2014 החל להשתתף בתוכנית המציאות, "הצילו! אני לא יודע לבשל", במסגרת שידורי קשת בערוץ 2, ובסופה, הוכרז כזוכה התוכנית. ב-29 באוקטובר 2016 עלתה בערוץ 10 סדרת הדרמה הקומית "מסובך", אותה יצר שריג ובה גם שיחק לראשונה. בסדרה גילם שריג גרוש פעמיים ואב לשלוש בנות, המתאהב בבחורה צעירה. במקביל לעיסוקו בכתיבה ובהגשה, עוסק שריג גם בהוראת כתיבה במסגרות שונות. שריג גרוש ואב ל-4 בנות. כיום הוא בן זוגה של דנה ספקטור. רן שריג, ברשת החברתית פייסבוק רן שריג, ברשת החברתית אקס (טוויטר) רן שריג, במיזם "אישים" לתיעוד היצירה הישראלית רן שריג, במסד הנתונים הקולנועיים IMDb (באנגלית) רן שריג, באתר "אידיבי", מאגר הידע העברי לקולנוע ישראלי ועולמי רן שריג, דף שער בספרייה הלאומית לילי שרצקי אלמליח, ‏לאיזה מחובר היינו הכי שמחות להתחבר?, באתר ‏מאקו‏, 31 באוקטובר 2010 גילי איזיקוביץ, יוצרי "רמזור", רן שריג ואדיר מילר, בסכסוך שחושף תעשיה של אגו, באתר הארץ, 3 בדצמבר 2010 עינב שיף‏, אלפא בטא מייל, באתר וואלה, 1 בפברואר 2012 עמי פרידמן, אדוני המרצה: השליחות של רן שריג, באתר nrg‏, 25 בנובמבר 2012 נעמה תורן, רן שריג נפתח: "חטפתי ב'מחוברים', ואני מפחד להופיע - הביוב האנושי שרף אותי", 8 בפברואר 2013, באתר Ice איילת רוזן, ‏"הצורך שלי לומר את האמת לפעמים מיותר", באתר ‏מאקו‏, 17 באוקטובר 2013 תחיה ברק, ‏"חצי מהמתאבדים הם גרושים, אימהות לוקחות ילדים כבני-ערובה", באתר גלובס, 5 במרץ 2014 יובל אביבי, ‏מתבשל, באתר ‏מאקו‏, 10 בספטמבר 2014 עידוא דגן, משורר טוב הוא משורר מת: רן שריג חוזר לקישון, באתר nrg‏, 28 בינואר 2016 רז שכניק ורביב גולן, דוקרן, באתר "ידיעות אחרונות", 28 באוקטובר 2016 "הערב הניצול" חיים שתיים, באתר "טקסט" שלי פריצקר, דנה ספקטור ורן שריג יגישו בערוץ 24 לייט נייט יומי בנושא זוגיות, באתר כלכליסט, 22 במאי 2011